TPBI ลุยต่อทุ่ม 800 ลบ. ขยายกำลังการผลิตเท่าตัว
TPBI ทุ่ม 800 ลบ.ขยายกำลังผลิตเท่าตัว หรือ 100 ล้านเมตรต่อปี ใช้รองรับความต้องการของตลาดได้ 4-5 ปี คาดแล้วเสร็จพร้อมเดินเครื่องเฟสแรกปี 61
1 ส.ค. 2559

นายกมล บริสุทธนะกุล ประธานเจ้าหน้าที่ฝ่ายการเงิน บริษัท ทีพีบีไอ จำกัด (มหาชน) หรือ TPBI เปิดเผยว่า บริษัทตัดสินใจลงทุนขยายกำลังการผลิตโรงงานผลิตบรรจุภัณฑ์พลาสติกชนิดอ่อนสำหรับสินค้าอุปโภคและบริโภค เพื่อเพิ่มกำลังการผลิตอีกเท่าตัวหรือเพิ่มขึ้นอีก 100 ล้านเมตรต่อปี บนที่ดิน 17 ไร่ ในอำเภอสามพราน จังหวัดนครปฐม
ทั้งนี้ เพื่อรองรับความต้องการในอนาคตที่คาดว่าจะสูงขึ้น โดยใช้งบลงทุนรวม 800 ล้านบาทภายในเวลา 3 ปีนับจากนี้ ซึ่งจะสามารถเริ่มดำเนินการก่อสร้างได้ภายในปีนี้และจะแล้วเสร็จพร้อมเดินเครื่องจักรผลิตสินค้าเฟสแรกได้ภายในปี 2561 โดยกำลังการผลิตของโรงงานใหม่แห่งนี้สามารถรองรับความต้องการของตลาดได้ 4-5 ปี
ปัจจุบัน อัตราการใช้เครื่องจักรผลิตสินค้าของโรงงานผลิตบรรจุภัณฑ์พลาสติกชนิดอ่อนสำหรับอุปโภคและบริโภคที่ดำเนินการภายใต้ บริษัท ทีเอเค แพ็คเกจจิ้ง จำกัด ซึ่งเป็นบริษัทร่วมทุนระหว่าง TPBI บริษัท คานาโอกะ จำกัด และกลุ่มบริษัท เอพีเอส จากประเทศญี่ปุ่น ใกล้เต็ม 100% จากกำลังการผลิตโดยรวมอยู่ที่ 100 ล้านเมตรต่อปี
        
 